SET บ่ายยืนบวก โบรกฯ ชู 3 หุ้น กลุ่มธนาคาร
SET บ่ายยืนบวก พร้อมให้แนวต้าน 1,580 แนวรับ 1,560 จุด โบรกฯ ชู 3 หุ้น กลุ่มธนาคาร นำโดย KTB, TMB และ KKP
5 ม.ค. 2560

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (5 ม.ค.) ปรับตัวขึ้นตามตลาดภูมิภาคที่ส่วนใหญ่อยู่ในแดนบวก จากความมั่นใจในการฟื้นตัวของเศรษฐกิจโลกที่เพิ่มขึ้น และมีกระแสเงินทุนจากต่างชาติไหลเข้ามา หลังเงินดอลลาร์สหรัฐฯอ่อนค่า จากเล็งเฟดไม่รีบขึ้นดอกเบี้ย เพราะยังไม่แน่นอนในทิศทางนโยบายการคลังของว่าที่ประธานาธิบดีสหรัฐฯคนใหม่ บ่ายนี้ตลาดฯคงยืนในแดนบวกได้ พร้อมให้แนวต้าน 1,580 แนวรับ 1,560 จุด
 
นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ เปิดเผยว่า ตลาดหุ้นไทยในช่วงเช้าที่ผ่านมาปรับตัวเพิ่มขึ้นต่อเนื่องจากเมื่อวานนี้ เป็นไปในทิศทางเดียวกับตลาดหุ้นเกือบทุกประเทศในภูมิภาค ยกเว้นตลาดหุ้นญี่ปุ่นที่ปรับตัวลง โดยมีปัจจัยหนุนมาจากความเชื่อมั่นของนักลงทุนที่เพิ่มขึ้น จากแนวโน้มเศรษฐกิจโลกที่คาดว่าจะฟื้นตัวขึ้น หลังจากตัวเลขเศรษฐกิจต่าง ๆ ออกมาดี โดยเฉพาะด้านการผลิต
นอกจากนี้ แนวโน้มของกระแสเงินทุนไหลเข้าจากนักลงทุนต่างชาติยังมีเข้ามาต่อเนื่องจากเมื่อวานนี้ จากการที่ค่าเงินดอลลาร์สหรัฐฯอ่อนค่าลง และการคาดการณ์ว่าธนาคารกลางสหรัฐ (เฟด) ยังไม่มีความจำเป็นที่ต้องรีบปรับเพิ่มอัตราดอกเบี้ยเพราะยังไม่แน่นอนในทิศทางการดำเนินนโยบายการคลังของนายโดนัลด์ ทรัมป์ ว่าที่ประธานาธิบดีสหรัฐฯคนใหม่
แนวโน้มการลงทุนในช่วงบ่าย ยังมีโอกาสที่ดัชนีฯจะสามารถยืนอยู่ในแดนบวกต่อได้ พร้อมให้แนวต้าน 1,580 จุด แนวรับ 1,560 จุด
 
บล.ธนชาต ระบุในบทวิเคราะห์ (5 ม.ค.) ว่า Sentiment ตลาดหุ้นโลกแข็งแกร่ง จากการฟื้นตัวเศรษฐกิจสหรัฐฯ, ราคาสินค้าโภคภัณฑ์ปรับสูงขึ้น, และกระแสเงินทุนไหลเข้าสินทรัพย์เสี่ยง (Risk-on) หนุน SET ปรับสูงขึ้นต่อเนื่อง นำโดยหุ้นกลุ่มพลังงานขนาดใหญ่อย่าง PTT ประเมินแนวต้านสำคัญที่ 1,585 จุด อิง Downtrend line ตั้งแต่ปี 2013
ในขณะเดียวกัน: แนะนำ “ซื้อ” Laggard play ในกลุ่มธนาคาร ได้แก่:
1) KTB: เป้าหมายพื้นฐาน 21 บาท (แนวต้าน 19.00) แม้ราคาหุ้นปรับสูงขึ้นเด่นในช่วงเช้าที่ผ่านมา แต่ PE ที่ 7.8x ยังต่ำที่สุดในกลุ่มธนาคาร, ได้ผลดีจากการปรับโครงสร้างหนี้ SSI ขณะที่การจ่ายเงินปันผลปีละครั้ง 5% ต่อปี
2) TMB: เป้าหมายพื้นฐาน 2.56 บาท (แนวต้าน 3.20) ผลการดำเนินงาน 4Q16 คาดว่าจะออกมาดี q-q ขณะที่คาดการณ์ผลการดำเนินงานจะกลับมาขยายตัว +10% ปีนี้ หลังจากหดตัวในช่วง 2 ปีที่ผ่านมา
3) KKP: เป้าหมายพื้นฐาน 63 บาท (แนวต้าน 60.75) ไม่มีปัญหา NPL เหมือนกับธนาคารขนาดใหญ่ ขณะทีธุรกิจหลักทรัพย์ได้รับผลดีจากปริมาณการซื้อขายหุ้นที่เพิ่มขึ้น หนุนกำไรโตเด่น 57% ปี 2016, ปันผลสูง 7-8%
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KTB  มูลค่าการซื้อขาย  1,878.18  ล้านบาท ปิดที่   18.40 บาท เพิ่มขึ้น 0.40 บาท
IVL มูลค่าการซื้อขาย  1,607.29  ล้านบาท ปิดที่   36.25 บาท ราคาไม่เปลี่ยนแปลง
TRUE มูลค่าการซื้อขาย  1,603.91  ล้านบาท ปิดที่    7.40 บาท เพิ่มขึ้น 0.05 บาท
ADVANC มูลค่าการซื้อขาย  1,390.99  ล้านบาท ปิดที่  153.00 บาท เพิ่มขึ้น 3.50 บาท
DTAC มูลค่าการซื้อขาย  1,361.55  ล้านบาท ปิดที่   42.00 บาท เพิ่มขึ้น 1.25 บาท